**הסיפור של אלגנש**

[תגיות: אתיופיה, 2005, חקלאות, כלות]

מבוסס על ראיון עם נציגי המוקד במתקן מיכ"ל, אוגוסט 2005.

אלגנש פגשה באתיופיה אזרח ישראלי בשם אברהם שהציע לה לנסוע לישראל, ולהתחתן איתו לאחר שתתגייר. אלגנש שהייתה בודדה באתיופיה ורצתה משפחה, והסכימה. אברהם הציע לה להביא עימה עוד 5 אנשים שיעבדו בישראל. אחת מהאנשים האלו הייתה בזה. מכל אחד מהאנשים לקח אברהם 3000$ לשם הגעתם, וההסכם ביניהם תועד בוידאו באתיופיה. אברהם הסדיר את הגעת הקבוצה מטעם חברה ישראלית.

ביולי 2005 נכנסו אלגנש ושאר חברי הקבוצה לישראל. כשהגיעו ארצה, הופתעו לגלות שאברהם מתכוון לשכן את כולם ב"מכלאות" ליד החממה שליד ביתו ביישוב ליד ים המלח, כשבמהלך היום ילמדו עברית באולפן ובערב יעבדו בחממות שלו. אלגנש תארה את תנאי המחיה כמזעזעים: צפיפות נוראית, חום בלתי נסבל, מחלות כתוצאה מחומרי דישון, פצעים כתוצאה ממכרסמים. אברהם גם הפעיל אלימות כלפי הגברים בקבוצה.

הקבוצה קיבלה תשלום עבור העבודה רק פעם אחת. בשל היעדר התשלום ברחו שלושה אנשים. כשאברהם חשש ששתי הנשים יברחו הוא הסגיר אותן בעצמו למנהלת ההגירה.

בישראל גילתה אלגנש שלאברהם, שאמר שברצונו להתחתן איתה, יש אישה וילדים. למרות זאת, הוא הגיע למכלאה בה התגוררה אלגנש, ולמרות שאמרה לו שברצונה לסיים את הקשר עימו, כי הוא נשוי לאישה אחרת, הוא המשיך להגיע לחדרה כדי לשכב עימה.

באמצע חודש אוגוסט 2005, לאחר שהייה של חודש בישראל, נעצרו אלגנש ובזה.

במעצר חששה אלגנש שהיא עלולה להיות בהריון כתוצאה מהאונס, וביקשה שיקבעו לה תור לרופא נשים. היא שאלה את נציגת המוקד שפגשה אותה האם בישראל מותר להתחתן עם שתי נשים. נציגת המוקד הסבירה לה שאם תתלונן במשטרה, תוכל לקבל בחזרה את הכסף שקיבל ממנה אברהם בתרמית.